ROZHODNUTIE RADY
z 8. decembra 2008
o podpise a predbežnom vykonávaní Dohody vo forme výmeny listov medzi Európskym spoločenstvom a Bieloruskou republikou, ktorou sa mení a dopĺňa Dohoda medzi Európskym spoločenstvom a Bieloruskou republikou o obchode s textilnými výrobkami
(2008/939/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133 v spojení s článkom 300 ods. 2 prvým pododsekom prvou vetou,
so zreteľom na návrh Komisie,
keďže:
(1)
Komisia v mene Spoločenstva prerokovala dohodu vo forme výmeny listov o predĺžení platnosti súčasnej dohody a protokolov o obchode s textilnými výrobkami s Bieloruskou republikou o jeden rok vrátane niektorých úprav množstevných limitov.
(2)
Táto dohoda vo forme výmeny listov by sa mala predbežne vykonávať od 1. januára 2009 až do ukončenia postupov vyžadovaných na jej uzatvorenie s výhradou recipročného predbežného vykonávania zo strany Bieloruskej republiky.
(3)
Dohoda vo forme výmeny listov by sa mala podpísať v mene Spoločenstva,
ROZHODLA TAKTO:
Článok 1
Týmto sa predseda Rady poveruje určiť osobu(-y) splnomocnenú(-é) podpísať v mene Spoločenstva Dohodu vo forme výmeny listov medzi Európskym spoločenstvom a Bieloruskou republikou, ktorou sa mení a dopĺňa Dohoda medzi Európskym spoločenstvom a Bieloruskou republikou o obchode s textilnými výrobkami, parafovaná 1. apríla 1993, naposledy zmenená a doplnená a predĺžená dohodou vo forme výmeny listov parafovanou 19. októbra 2007, s výhradou jej uzavretia.
Text dohody vo forme výmeny listov je pripojený k tomuto rozhodnutiu.
Článok 2
S výhradou vzájomnosti sa dohoda vo forme výmeny listov predbežne vykonáva od 1. januára 2009 do jej formálneho uzatvorenia.
Článok 3
1. Ak Bieloruská republika nebude rešpektovať odsek 2.4 dohody vo forme výmeny listov, kvóta na rok 2009 sa zníži na úrovne platné v roku 2008.
2. Rozhodnutie o vykonaní odseku 1 sa prijíma v súlade s postupmi uvedenými v článku 17 nariadenia Rady (EHS) č. 3030/93 z 12. októbra 1993 o spoločných pravidlách pre dovozy určitých textilných výrobkov z tretích krajín (1).
Článok 4
Toto rozhodnutie sa uverejní v Úradnom vestníku Európskej únie.
Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
V Bruseli 8. decembra 2008